b'\n_START_ARTICLE_\nMarussia MR02\n_START_SECTION_\nYhteenveto\n_START_PARAGRAPH_\nMR02 teki kilpailudebyyttins\xc3\xa4 kauden avausosakilpailussa Australian GP:ss\xc3\xa4. Hankalissa olosuhteissa Bianchin ja Chiltonin onnistui sijoittua aika-ajoissa yhdeks\xc3\xa4nneksitoista ja kahdenneksikymmenenneksi, juuri ennen Caterhamin Charles Pici\xc3\xa4 ja Giedo van der Gardea. Bianchi sijoittui kilpailussa viidenneksitoista, kierroksen kilpailun voittaneelle Kimi R\xc3\xa4ikk\xc3\xb6selle j\xc3\xa4\xc3\xa4neen\xc3\xa4. Chilton ajoi maaliin seitsem\xc3\xa4nten\xc3\xa4toista, kaksi kierrosta kilpailun voittaneesta R\xc3\xa4ikk\xc3\xb6sest\xc3\xa4 j\xc3\xa4\xc3\xa4neen\xc3\xa4._NEWLINE_Seuraavassa osakilpailussa Malesian GP:ss\xc3\xa4 Bianchi nousi kilpailussa kolmanneksitoista hy\xc3\xb6dytty\xc3\xa4\xc3\xa4n lukuisista keskeytyksist\xc3\xa4, j\xc3\xa4lleen kerran molempien Caterham-kuljettajien edell\xc3\xa4. Chilton sijoittui kuudenneksitoista, viimeiseksi sijoituksen saaneeksi kuljettajaksi. Kauden kolmanteen osakilpailuun talli sai autoon ensimm\xc3\xa4iset tekniset uudistukset. Niiden turvin Bianchi sijoittui kilpailussa viidenneksitoista ja Chilton seitsem\xc3\xa4nneksitoista peitoten molemmat Caterhamit._NEWLINE_Bahrainin osakilpailussa Caterhamin Pic sijoittui sek\xc3\xa4 aika-ajoissa ett\xc3\xa4 kilpailussa molempien Marussia-kuljettajien edelle ensimm\xc3\xa4ist\xc3\xa4 kertaa kauden aikana. Marussian onnistui kuitenkin s\xc3\xa4ilytt\xc3\xa4\xc3\xa4 kymmenes sija valmistajien maailmanmestaruussarjassa, kiitos Bianchin Malesiassa ajaman kolmannentoista sijan.'